नक्सली हमला : 5 जवान शहीद, 3 घायल  
सीआरपीएफ का दल जब सुकमा से लगभग छह किलोमीटर दूर था तब नक्सलियों ने बारूदी सुरंग में विस्फोट कर दिया।
छत्तीसगढ़ के दंतेवाडा जिले में नक्सलियों ने बारूदी सुरंग विस्फोट किया जिसमें केन्द्रीय रिजर्व पुलिस बल के पांच जवान शहीद हो गए तथा तीन अन्य जवान घायल हुए हैं।  राज्य के अतिरिक्त पुलिस महानिदेशक (नक्सल अभियान) रामनिवास ने मंगलवार को बताया कि दंतेवाडा जिले के केरलापाल थाना क्षेत्र के अंतर्गत केरलापाल से सुकमा के बीच नक्सलियों ने बारूदी सुरंग विस्फोट किया जिसमें पांच जवान शहीद हो गए हैं और तीन अन्य जवान घायल हुए हैं।  रामनिवास ने बताया कि सीआरपीएफ के दूसरी बटालियन के कमांडेंट अरविंद राय अन्य जवानों के साथ केरलापाल से सुकमा जा रहे थे। सीआरपीएफ का दल जब सुकमा से लगभग छह किलोमीटर दूर था तब नक्सलियों ने बारूदी सुरंग में विस्फोट कर दिया। इस विस्फोट से अरविंद राय की गाड़ी के पीछे फालोगार्ड की गाड़ी उड़ गई तथा पांच जवानों ने घटनास्थल पर ही दम तोड़ दिया।  उन्होंने बताया कि घटना की जानकारी मिलते ही घटनास्थल के लिए अतिरिक्त पुलिस बल रवाना किया गया तथा घायलों को वहां से निकालने का कार्यवाही शुरू की गई। घायलों को जगदलपुर के अस्पताल में भर्ती कराया जा रहा है।  वरिष्ठ पुलिस अधिकारी ने बताया कि उच्चतम न्यायालय ने नक्सली क्षेत्र के स्कूलों में तैनात जवानों को वहां से हटाने का आदेश दिया है। आदेश के अमल के लिए सीआरपीएफ की दूसरी बटालियन के कमांडेंट राय नयी बैरक के स्थापना के संबंध में आज सुकमा से केरलापाल गए हुए थे और जब वह शाम को वापस लौट रहे थे तब नक्सलियों ने इस घटना को अंजाम दिया। घटना के बाद इलाके में खोजी अभियान तेज कर दिया गया है।